
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	2 octombrie 2012

	Nr.
	27/285


R A P O R T

asupra propunerii legislative pentru modificarea Legii nr.263/2010 privind sistemul unitar de pensii publice
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.PLx 355 din 24 septembrie 2012, cu dezbaterea pe fond în procedură obişnuită, a propunerii legislative pentru modificarea Legii nr.263/2010 privind sistemul unitar de pensii publice.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.312/12.04.2012)

· avizul negativ al Consiliului Economic şi Social (nr.769/29.03.2012)

Propunerea legislativă are ca obiect de reglementare modificarea alin.(3) al art.62 şi alin.(3) al art.65 din Legea nr.263/2010 privind sistemul unitar de pensii publice, cu modificările şi completările ulterioare, în sensul că la stabilirea stagiului de cotizare necesar pentru acordarea pensiei anticipate, precum şi a pensiei anticipate parţiale să se ia în considerare şi unele perioade asimilate, respectiv, stagiul militar şi durata studiilor superioare.
Prin proiect se mai preconizează şi majorarea procentului de 25% la 50% din câştigul salarial mediu brut lunar utilizat la determinarea punctajului lunar al asiguratului pentru perioadele asimilate prevăzute la art.49 alin. (1) lit.b), c), f), g).

Comisia propune Plenului Camerei Deputaţilor respingerea iniţiativei legislative întrucât, în contextul unei societăţi cu o populaţie îmbătrânită, va fi din ce în ce mai greu să se asigure sustenabilitatea financiară a sistemelor de pensii. Recomandările europene privind vârsta de pensionare sunt în sensul existenţei unui raport adecvat între populaţia activă şi populaţia retrasă la pensie şi al limitării accesului la pensia anticipată şi la pensia anticipată parţială.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.
La dezbaterile care au avut loc în şedinţa comisiei din 1 octombrie 2012 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale

· d-na Denisa Pătraşcu – Secretar de Stat 

· d-na Georgeta Bratu – Secretar de Stat.

La lucrările comisiei au fost prezenţi 22 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 17 septembrie 2012.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 
PREŞEDINTE,




SECRETAR,


Maria Eugenia Barna



Kerekes Karoly
Şef serviciu Elena MESAROŞ









Întocmit,





Consilier parlamentar Elena ANGHEL

